*Мен ұстазбын*

*Ұстаз болу -жүректің батырлығы,*

*Ұстаз болу- сезімнің ақылдығы.*

*Ұстаз болу-мінездің күн шуағы,*

*Ұстаз болу-адамның асылдығы.*

Ұстаз – шәкірттерін білім нәрімен сусындататын адам. Ұстаз болу — екінің бірінің қолынан келмес, әрі аса үлкен жауапкершілікті қажет ететін жұмыс. Себебі, ол дәрігер сынды жас түлектердің болашағына жауапты. «Бала өмірге қадам жасаған сәтте, оның жолында небір қиындықтар кездеседі, сол кезде өзінің тәжірибесімен бөлісетін адам, сол баланың өмірінде өшпес із қалдырады» деген сөз біздің отбасымыздың ұраны іспеттес.Яғни ,айта кетер болсам отбасымызда әкем аға ұстаз,қырық бес жылдық еңбегін ,күш -жігерін бала тәрбиесіне жұмсап, саналы ғұмырын сапалы білім берумен ұштастырып зейнеткерлікке шыққан.

« Әкенің берген тәрбиесін жүз мекттепте бере алмайды» деген сөзді мен бойыма сіңіріп өстім.Қазіргі таңда «Төрткүл»жалпы орта мектебінде ұстаздық етудемін.Өмірлік ұстанымым:

Білу аздық етеді,қолдану қажет!

Қалау аздық етеді жасау керек!

Ұстаз жолы қиынырақ басқадан,

Сырлары көп сыртқа әлі шықпаған .

Шаршаса да осы жолдың бойында,

Қандай қызық шын бақыттын тапса адам.

"Мұғалім ісі сырттай қарапайым болғанымен-тарихтағы ең ұлы істің бірі." Мұғалімнің қоғамдағы рөлі – шәкіртіне білім беріп қана қоймай, алған білімдерін өмірде тиімді қолданып, жарата алуына жағдай жасау. Сондай-ақ, оларды бәсекеге қабілетті тұлға етіп тәрбиелеу. Жас ұрпақтың ата салтын ардақтар, ұлттық құндылықты ұлықтар озық ойлы болып қалыптасуына ықпал ету.

Педагог өз шеберлігін ұдайы шыңдай отырып, қоғамға белсене қызмет етуі қажет. Үнемі тербеліс, ізденісте жүретін инноватор педагог - сабақ барысында жаңа әдіс-тәсілдерді қолданып, жаңашылдыққа бет алса, оқушылардың да пәнге ынтасы, белсенділігі артып, ізденімпаздық, дербес ойлау қабілеті дамиды.

Бой жарыстыратын емес, ой жарыстыратын осынау заманда ұстаздың шәкірт өмірінен алар орны бөлек. Кемелді ұлт болашағы- білімді ұрпақ қолында. Бұл факторды жүзеге асырушы субъект – ұстаз. Қай заманның ғалымын да, ақынын да, басшысын да, басқасын да «тұлға» ретінде қалыптастыратын бір-ақ дүние немесе педагогикалық әдіс.

Ұстаз мейлінше жан-жақты болуы керек деп санаймын. Өйткені, алдыңда отырған әрбір бала үшін сен жауаптысың,ал шәкірт үшін ұстаздан асқан ақылды,білімді адам болмайды. Заман талабына қарай қазіргі кезеңде ұстаздарға үлкен міндет артылған. Жан-жақты дамыған тұлғаны қалыптастыру үшін ұстазға білім мен қоса сабырлы мінез қажет. Кез –келген адам мұғалім мамандығын алып шығуы мүмкін,бірақ нағыз ұстаз болу үшін үлкен еңбек пен төзім керектігін сезінемін. Сынып есігін ашып, балғындардың шат күлкімен бақытты жүзін көру, олардың білуге,жауап беруге асығып жарыса қол көтерулеріне куә болу мен үшін үлкен ғанибет.

Мақсатым – ұлт болашағына алаңдайтын ұлы тұлғалар тәрбиелеу. Міндетім – тәліммен қоса тәрбиені де қатар беру. Еңбек еткен ұстаздық жолымда қанша шәкіртке бағыт-бағдар бердім. Білім бәйгесінде баптағандарым бүгінде бір отбасының ұйтқысы, бір елдің белді азаматы болып отыр. Мамандықпен мақтану әсте әбестік емес. Өйткені, мұғалімнің қашанда рөлі шынайы, болмысы биік. Педагогика мен психологияны қатар алып жүру кім-кімнің болсын қолынан келе бермейді. Ұстаздық жолында одан бөлек, қоғамнан да хабарың болуы маңызды. Демек, әлеуметтану да артықшылық етпейді. Философия да ұстаздың басты қаруы. Ұстаз – осындай әмбебаптықты талап ететін күрделі мамандық.Бүгінгінің білімгеріне жетіспейтіні – еркіндік. Сөз еркіндігін былай қойғанда, ой еркіндігі өткенмен салыстырғанда төмен. Қазақы болмысқа салынып, өз пікірін еркін жеткізуге ұялып жататын шәкірттер де аз емес. Мұғалім осындай жағдайдың барлығына екіжақты көзқараста қарауы тиіс.

Мамандығымнан бөлек өмірде де ұстазбын. Балама бағыт сілтер, қызыма иба мен инабат сіңірер ана-ұстазбын. Жарыма қандай жағдай болмасын, жақсылыққа жол сілтер ұстазбын. Шәкіртке білім мен тәртіпті ту етер ұстазбын. Өзіме тұлға ретінде қарауға баға беретін жеке ұстазбын.Адам тәрбиелеу – ұлы міндет. Болашақпен бағытталып, келешекпен кемелденетін ұрпақты тәрбиелеу – жауапты жұмыс. Негізгі құрал – сабақ. Басты міндет – білім беру. Қалыптасқан қағида – қарым-қатынас орнату.

Мен –«Ұстазбын».  Ұлы қызметтің даңғылында адалдықтан аттамауым керек.Осыны мәңгі есте сақтаудамын.

Сөзімнің соңында: «Ұстаздық ол — жүректің қалауы,

Жастық жігер жалындаған алауы.

Ұстазынан шәкірт озса бір бақыт,

Міне,осы,жаңа заман талабы!» -деген жыр шумағымен аяқтағым келеді. Әріптестерімді ұстаз деген ұлы да, киелі атқа кір келтірмей,жастық жалынымызбен тәуелсіз,азат Отанымыздың ең бақытты,ең ақылды ,ең білімді бүлдіршіндерін тәрбиелеуге өз үлестерін қосуға үндеймін. Әрқашан еңбегіміз жанып,талапты да,талантты шәкірттеріміз көп болса екен.